|  |  |
| --- | --- |
| **ΝΟΜΙΚΗ ΣΧΟΛΗ** | Ακαδημίας 47  Αθήνα, Τ.Κ. 10672  Τηλ. 210 368 8747  Email.: ddimou@uoa.gr  Πληροφορίες: Δ.Δήμου |

**Αθήνα, 10/3/2022**

**ΘΕΜΑ: Πρόσκληση για επιλογή εξερχόμενων φοιτητών για σπουδές στο πλαίσιο του προγράμματος ERASMUS+ για φοίτηση στα Παν/μια μέλη της συμμαχίας Παν/μίων CIVIS το ακαδ. έτος 2022-23**

Όπως γνωρίζετε, το **Εθνικό και Καποδιστριακό Πανεπιστήμιο Αθηνών** είναι ένα από τα 10 πλέον Ευρωπαϊκά Πανεπιστήμια που συναποτελούν το πανεπιστημιακό Δίκτυο συνεργασίας με την επωνυμία CIVIS-«Πανεπιστήμιο Πολιτών της Ευρώπης» στο πλαίσιο της πρωτοβουλίας της Ευρωπαϊκής Επιτροπής “EUROPEAN UNIVERSITY” η οποία αποτελεί δράση του προγράμματος Erasmus+. Τα εννέα άλλα Πανεπιστήμια είναι:  **Το Πανεπιστήμιο** **της Μασσαλίας**, **Aix Marseille Université,** (Aix-en-Provence και Μασσαλία, Γαλλία), **το Ελεύθερο Πανεπιστήμιο των Βρυξελλών, Université Libre de Bruxelles** (Βρυξέλλες, Βέλγιο), το **Πανεπιστήμιο του Βουκουρεστίου**, **Universitatea din București** (Βουκουρέστι, Ρουμανία), το **Αυτόνομο Πανεπιστήμιο της Μαδρίτης**, **Universidad Autónoma de Madrid** (Μαδρίτη, Ισπανία), **το Πανεπιστήμιο Sapienza της Ρώμης,** **Sapienza Università di Roma** (Ρώμη, Ιταλία), **το Πανεπιστήμιο της Στοκχόλμης, Stockholms Universitet** (Στοκχόλμη, Σουηδία), το **Eberhard-Karls-Universität Tübingen** (Tübingen, Γερμανία), το **Πανεπιστήμιο της Γλασκώβης,** **University of Glasgow** (Γλασκώβη, Ην. Βασίλειο) και το νέο μέλος της Συμμαχίας, το **Πανεπιστήμιο του Salzburg, Paris Lodron Universität Salzburg** (Salzburg, Αυστρία).  
**ΣΗΜΕΙΩΣΗ:** Το Πανεπιστήμιο του Salzburg δεν είναι επιλέξιμο ως προορισμός για σπουδές μέσω αυτής της πρόσκλησης για το ακαδημαϊκό έτος 2022-23, καθώς θα συμμετέχει πλήρως στην κινητικότητα από το 2023-2024 .

Υπενθυμίζεται ότι πρωταρχικός στόχος των Παν/μίων CIVIS είναι η αύξηση της κινητικότητας φοιτητών μεταξύ των Ιδρυμάτων της Συμμαχίας, για αυτό τα Παν/μια-μέλη του CIVIS συμφώνησαν να υπογράψουν διαπανεπιστημιακή συμφωνία μεταξύ τους για όλους τους (κοινούς) τομείς σπουδών.

Οι φοιτητές του ΕΚΠΑ μπορούν να υποβάλουν αίτηση για να μεταβούν σε κάποιο από τα συμμετέχοντα Παν/μια για ένα από τα 2 εξάμηνα του ακαδ. έτους 2022-23 (για το Παν/μιο της Στοκχόλμης αιτήσεις μπορούν να υποβληθούν **μόνο για το εαρινό εξάμηνο του 2023**). Κάθε τμήμα μπορεί να επιλέξει αριθμό φοιτητών ίσο με τον αριθμό θέσεων που προσφέρονται από το αντίστοιχο τμήμα κάθε συνεργαζόμενου πανεπιστημίου, όπως αυτός αναγράφεται στον Πίνακα Συνεργαζόμενων Πανεπιστημίων CIVIS (Συνημμένο 1: Πίνακας Συνεργαζόμενων Πανεπιστημίων CIVIS). Όπου δεν δίνεται συγκεκριμένος αριθμός θέσεων (No Upper Limit), τα τμήματα μπορούν να επιλέξουν έως 2 φοιτητές. Αν προκύψει ότι υπάρχει η οικονομική δυνατότητα, το ΤΕΔΣ θα επιλέξει επιπλέον φοιτητές από τους επιλαχόντες.

ΩΣΤΟΣΟ, τονίζεται ότι για ορισμένους τομείς σπουδών (κυρίως Ανθρωπιστικές Επιστήμες, Οικονομικά/Διοίκηση Επιχειρήσεων, Παιδαγωγικά, καθώς και τα ξενόγλωσσα τμήματα), οι διαθέσιμες θέσεις σε κάποια από τα συνεργαζόμενα πανεπιστήμια είναι πολύ περιορισμένες. Εξαιτίας αυτού, στις περιπτώσεις που οι διαθέσιμες θέσεις στα συνεργαζόμενα πανεπιστήμια είναι λιγότερες από τα τμήματα του ΕΚΠΑ τα οποία εξυπηρετούν , οι τελικοί συμμετέχοντες θα επιλεχθούν μεταξύ των επιτυχόντων από όλα τα αντίστοιχα τμήματα . Η τελική αυτή διαδικασία επιλογής θα γίνει από το ΤΕΔΣ.

Η διάρκεια φοίτησης είναι ένα ακαδημαϊκό εξάμηνο. Μόνο οι υποψήφιοι διδάκτορες μπορούν, κατ΄ εξαίρεση, να συμμετάσχουν για μικρότερο χρονικό διάστημα (ελάχιστη διάρκεια δύο μήνες).

Συνολικά οι φοιτητές μπορούν να μετακινηθούν **με φυσική παρουσία έως 12 μήνες** σε κάθε κύκλο σπουδών (προπτυχιακό, διδακτορικό) ανεξάρτητα από τον αριθμό και το είδος των κινητικοτήτων (σπουδές ή πρακτική άσκηση).

Στην ιστοσελίδα του CIVIS [**https://civis.eu/el/sxetika-me-to-civis/panepisthmia**](https://civis.eu/el/sxetika-me-to-civis/panepisthmia) υπάρχει παραπομπή στην ιστοσελίδα κάθε συνεργαζόμενου πανεπιστημίου. Αναλυτικές πληροφορίες για τις Σχολές και τα Τμήματά τους, καθώς και οι προϋποθέσεις κάθε Ιδρύματος για την αποδοχή φοιτητών ERASMUS (θέσεις, κύκλοι σπουδών κ.α.) περιλαμβάνονται στον συνημμένο πίνακα (Συνημμένο 1: Πίνακας Συνεργαζόμενων Πανεπιστημίων CIVIS), ο οποίος πρέπει να αναρτηθεί στην ιστοσελίδα κάθε τμήματος, μαζί με την πρόσκληση.

Πληροφορίες για την επικοινωνία με τους υπεύθυνους στα αντίστοιχα τμήματα των Ιδρυμάτων CIVIS στον πίνακα «Στοιχεία Επικοινωνίας Συνεργαζόμενων Πανεπιστημίων CIVIS» στην ιστοσελίδα του ΤΕΔΣ: <http://www.interel.uoa.gr/erasmus/civis.html>

|  |  |  |
| --- | --- | --- |
| **Ποσό μηνιαίας επιχορήγησης**  Το ποσό της μηνιαίας επιχορήγησης των φοιτητών που θα μετακινηθούν στο εξωτερικό για σπουδές για το έτος 2022-2023 καθορίζεται ανάλογα με τη χώρα υποδοχής ως εξής: | | |
| **Ομάδα** | **Χώρα** | **Ποσό μηνιαίας επιχορήγησης (€/μήνα)** |
| **Ομάδα 1**  Χώρες με υψηλό κόστος διαβίωσης | Δανία, Φινλανδία, Ιρλανδία, Ισλανδία, Λιχτενστάιν, Νορβηγία, Σουηδία, Ηνωμένο Βασίλειο, Λουξεμβούργο | **520** |
| **Ομάδα 2**  Χώρες με μεσαίο κόστος διαβίωσης | Αυστρία, Βέλγιο, Γερμανία, Γαλλία, Ιταλία, Ισπανία, Ελλάδα, Κύπρος, Ολλανδία, Μάλτα, Πορτογαλία | **470** |
| **Ομάδα 3**  Χώρες με  χαμηλότερο κόστος διαβίωσης | Βουλγαρία, Κροατία, Δημοκρατία της Τσεχίας, Εσθονία, Λετονία, Λιθουανία, Ουγγαρία, Πολωνία, Ρουμανία, Σερβία, Σλοβακία, Σλοβενία, Δημοκρατία της Βόρειας Μακεδονίας, Τουρκία | **420** |
| Επιπλέον χρηματοδότηση προβλέπεται από το πρόγραμμα ERASMUS+ για τους φοιτητές με λιγότερες ευκαιρίες με βάση οικονομικά και κοινωνικά κριτήρια.  Επίσης, επιπλέον χρηματοδότηση προβλέπεται για τους φοιτητές με Ειδικές Ανάγκες για την κάλυψη τυχόν επιπρόσθετων δαπανών κατά τη διάρκεια της κινητικότητας στο εξωτερικό.  Περισσότερες πληροφορίες θα αναρτηθούν στη [σχετική ενότητα της ιστοσελίδας του ΤΕΔΣ](http://www.interel.uoa.gr/erasmus/sm/oikonomiki-epixorigisi.html). | | |

**Προϋποθέσεις συμμετοχής των φοιτητών στο πρόγραμμα CIVIS**

Δικαίωμα συμμετοχής/αίτησης στο πρόγραμμα έχουν οι φοιτητές που πληρούν τις ακόλουθες προϋποθέσεις:

* Οι προπτυχιακοί φοιτητές πρέπει να είναι εγγεγραμμένοι τουλάχιστον στο δεύτερο έτος σπουδών τη στιγμή που υποβάλλουν την αίτηση.
* Οι φοιτητές που βρίσκονται στο τελευταίο έτος φοίτησης ή είναι επί πτυχίω, έχουν δικαίωμα συμμετοχής μόνο αν χρωστούν ικανό αριθμό μαθημάτων, τα οποία να αντιστοιχούν τουλάχιστον σε 30 Πιστωτικές μονάδες (ECTS credits), ώστε να έχουν μεγαλύτερη δυνατότητα επιλογής μαθημάτων από το πρόγραμμα σπουδών του Πανεπιστημίου υποδοχής και αντίστοιχα αναγνώρισής τους στο ΕΚΠΑ.
* Οι φοιτητές πρέπει να έχουν **επίπεδο γλωσσομάθειας τουλάχιστον Β2** για τη γλώσσα διδασκαλίας των προσφερόμενων μαθημάτων του Πανεπιστημίου υποδοχής για τους εισερχόμενους φοιτητές Erasmus+/CIVIS. Η πιστοποίηση του επιπέδου γλωσσομάθειας γίνεται αποκλειστικά με την προσκόμιση του αντίστοιχου διπλώματος κατά την υποβολή της αίτησης συμμετοχής. Φοιτητές που δεν έχουν το αντίστοιχο δίπλωμα γλωσσομάθειας όταν υποβάλλουν αίτηση συμμετοχής στο Τμήμα τους δεν είναι επιλέξιμοι. Τα διπλώματα που γίνονται δεκτά είναι αυτά τα οποία αναγνωρίζει το ΑΣΕΠ ([ΑΠΟΔΕΙΞΗ ΓΛΩΣΣΟΜΑΘΕΙΑΣ](http://www.interel.uoa.gr/fileadmin/interel.uoa.gr/uploads/ERASMUS_OUT__21_22/ASEP_pararthma_glwssomatheias__A2_1_2022_el_GR.doc)). Αν το Πανεπιστήμιο υποδοχής απαιτεί επίπεδο ανώτερο του Β2 (ή οριστεί κάτι τέτοιο από τον ακαδημαϊκό υπεύθυνο CIVIS του ΕΚΠΑ), αυτό θα αποτελεί προϋπόθεση επιλογής για το συγκεκριμένο Πανεπιστήμιο. Εάν απαιτεί επίπεδο κατώτερο του Β2, τότε ισχύει υποχρεωτικά ως προϋπόθεση επιλογής το οριζόμενο από το ΕΚΠΑ Β2 επίπεδο γλωσσομάθειας.
* **Οι φοιτητές μπορούν να υποβάλουν αίτηση συμμετοχής εφόσον δεν έχουν υποβάλει αίτηση για το πρόγραμμα Erasmus.**

**Για την επιλογή των φοιτητών της Noμικής Σχολής που θα συμμετάσχουν στο πρόγραμμα CIVIS θα τηρηθεί σειρά προτεραιότητας ως προς την ημερομηνία κατάθεσης των αιτήσεων σε συνδυασμό με το εξάμηνο φοίτησης.**

**Με βάση τα παραπάνω:**

**Καλούνται οι προπτυχιακοί φοιτητές και οι υποψήφιοι διδάκτορες να υποβάλουν αίτηση συμμετοχής από την Πέμπτη 10-3-2022 έως την Τετάρτη 16-3-2022 ως εξής:**

**Προπτυχιακοί φοιτητές :**

Αίτηση στο eprotocol.uoa.gr. (<https://eprotocol.uoa.gr/aitisi/erasmusplus/>) / προσθέστε την ένδειξη CIVIS . ΔΙΚΑΙΟΛΟΓΗΤΙΚΑ: 1. Βιογραφικό σηµείωµα στα ελληνικά, 2. Απλά αντίγραφα διπλωμάτων ξένων γλωσσών (αρκεί το τελευταίο δίπλωµα από κάθε γλώσσα). Όσοι βρίσκονται στο τελευταίο έτος φοίτησης ή είναι στο πτυχίο, πρέπει να επισυνάψουν μια υπεύθυνη δήλωση αναφέροντας ότι κατά τη διάρκεια παραμονής τους στο εξωτερικό, θα οφείλουν ικανό αριθμό μαθημάτων τα οποία να αντιστοιχούν τουλάχιστον σε 30 Πιστωτικές μονάδες (ECTS credits).

**Υποψήφιοι διδάκτορες**

Αίτηση στο eprotocol.uoa.gr. (https://eprotocol.uoa.gr/aitisi/erasmusplus/ ) / προσθέστε την ένδειξη CIVIS. ΔΙΚΑΙΟΛΟΓΗΤΙΚΑ: 1. Βιογραφικό σηµείωµα στα ελληνικά, 2. Αντίγραφο πτυχίου/πιστοποιητικό πτυχιούχου όπου θα αναγράφεται ο βαθμός, 3. Απλά αντίγραφα διπλωμάτων ξένων γλωσσών (αρκεί το τελευταίο δίπλωµα από κάθε γλώσσα), 4. Αντίγραφο μεταπτυχιακού διπλώματος ειδίκευσης/πιστοποιητικού διπλωματούχου όπου θα αναγράφεται ο βαθμός, 5. Αιτιολογημένη εισήγηση της Τριμελούς Συμβουλευτικής Επιτροπής. Στην εισήγηση θα αναγράφεται το θέμα της διατριβής και θα βεβαιώνεται ότι το πρόγραμμα που θα ακολουθήσει ο υποψήφιος στο εξωτερικό θα αποτελέσει μέρος της ερευνητικής του εργασίας για την εκπόνηση της διδακτορικής του διατριβής και θα προσμετρηθεί στο συνολικό χρόνο των σπουδών του.

Για οποιεσδήποτε σχετικές απορίες μπορείτε να επικοινωνείτε με την κ. Δήμου ([erasmus@law.uoa](mailto:erasmus@law.uoa).gr).

Η ΕΠΙΤΡΟΠΗ CIVIS ΤΗΣ ΝΟΜΙΚΗΣ ΣΧΟΛΗΣ